נחמן (נמר) וולף

נחמן וולף (6 במאי 1951 – 10 בפברואר 2022) היה ספורטאי נכה ישראלי. אלוף פאראלימפי ובעל תשע מדליות, בהן שלוש מדליות זהב (ניו יורק וסטוק מנדוויל 1984 וסיאול 1988), במשחקים הפאראלימפיים. וולף התמחה בזריקת דיסקוס, מקצוע בו שיפר את שיא העולם שש פעמים.

וולף היה נכה בעקבות מחלת שיתוק ילדים. בשנותיו האחרונות שינה את שמו מנחמן לנמר.

קריירה
וולף ייצג לראשונה את המשלחת הישראלית באולימפיאדת הנכים ניו יורק וסטוק מנדוויל (1984). כבר בהופעת הבכורה שלו הוא זכה ב-4 מדליות, שתי מדליות זהב, ושתי מדליות כסף. הוא ניצח בתחרות זריקת הדיסקוס כשקבע שיא פאראלימפי של 41.12 מטרים, ושיא עולם בהדיפת כדור ברזל עם תוצאה של 13.90 מטרים לפני השוודי ריימונד קלארק שזכה במדליית הכסף עם 11.71 מטרים.

בתחרות הטלת הכידון גבר עליו קלארק שניצח בתוצאה של 39.52 מטרים, ואילו וולף זכה במדליית הכסף עם 39.18 מטרים. גם בקרב החמש ידו של קלארק הייתה על העליונה כשניצח בתחרות עם 4600.04 נקודות, לפני וולף שזכה במדליית כסף נוספת עם 4131.04 נקודות.

באולימפיאדת הנכים סיאול (1988) זכה וולף במדליית זהב נוספת כשקבע שיא עולם חדש בזריקת דיסקוס עם תוצאה של 44.80 מטרים, לפני אייד אל-עלי הכוויתי (41.30 מטרים) ורנה ארנס האוסטרלי (40.44 מטרים)

וולף זכה בשלוש מדליות כסף: בתחרות הטלת הכידון עם תוצאה של 43.60 מטרים, כשהוא נכנע רק לשיא עולם של עדנאן אל-חולפי הכוויתי שסיים עם 45.14 מטרים,, בתחרות הדיפת כדור ברזל עם תוצאה של 13.93 מטרים, שני רק לחוסיין אל-אנזי, גם הוא מכווית, שקבע שיא פאראלימפי של 14.01 מטרים ובתחרות קרב חמש מודרני.

במשחקי אולימפיאדת הנכים ברצלונה (1992) התחרה וולף בשלושת המקצועות פעם נוספת, אולם לא הצליח לזכות במדליה פאראלימפית. הישג השיא שלו במשחקים אלו היה כשהצליח לסיים במקום השישי בתחרות הדיפת כדור הברזל.

באותם שלושה מקצועות חזר וולף והתחרה באולימפיאדת הנכים אטלנטה (1996). במשחקים אלו הוא הצליח לזכות במדליה פאראלימפית אחרונה בקריירה, כשקטף את מדליית הכסף בזריקת הדיסקוס עם תוצאה של 45.54 מטרים, שני רק לשיא עולם של המצרי אחמד דאהי שקבע 51.12 מטרים. בהדיפת כדור הברזל היה וולף קרוב למדליה נוספת כשסיים את התחרות במקום הרביעי עם תוצאה של 11.99 מטרים, והוא סיים במקום הרביעי גם בזריקת הכידון, עם תוצאה של 37.50 מטרים.

נחמן וולף שב למשחקים הפאראלימפיים בפעם האחרונה באולימפיאדת הנכים סידני (2000) אך לא הצליח לזכות במדליה.

הוא התגורר במושב בן עמי, והשאיר אחריו אישה, 4 ילדים ו-7 נכדים.

הוקרה 

 ב-1968 שנת ה-60 למדינת ישראל, הוענק לו תואר ״ספורטאי העשור״.

קישורים חיצוניים

 פירוט השתתפותו בתחרויות המשחקים הפאראלימפיים באתר הרשמי של IPC

הערות שוליים

ספורטאים פאראלימפיים ישראלים
מדליסטים פאראלימפיים ישראלים
אלופים פאראלימפיים ישראלים
מתחרים בקרב חמש מודרני
אתלטים במשחקים הפאראלימפיים סידני (2000)
אתלטים נכים ישראלים
ספורטאים ישראלים במשחקים הפאראלימפיים סידני (2000)
אתלטים במשחקים הפאראלימפיים אטלנטה (1996)
אתלטים ישראלים במשחקים הפאראלימפיים אטלנטה (1996)
אתלטים ישראלים במשחקים הפאראלימפיים ברצלונה (1992)
אתלטים במשחקים הפאראלימפיים סיאול (1988)
ספורטאים ישראלים במשחקים הפאראלימפיים סיאול (1988)
אתלטים ישראלים במשחקים הפאראלימפיים ניו יורק וסטוק מנדוויל (1984)
נפגעי פוליו ישראלים
ספורטאי איל"ן
אנשי המושב
ישראלים שנולדו ב-1951
ישראלים שנפטרו ב-2022